## El Museu de les Ciències prepara la celebració del Dia dels Museus amb el sorteig de 1.000 entrades

*** El sorteig d’entrades es farà entre totes les persones subscrites a la *newsletter* de la Ciutat de les Arts i les Ciències**

El Museu de les Ciències se suma de nou enguany a la celebració del Dia Internacional dels Museus, que es commemora cada any el 18 de maig, amb un programa especial que inclourà sessions gratuïtes d’experiments en directe eixe mateix dia i el sorteig de 1.000 entrades per al Museu de les Ciències.

El sorteig d’entrades per a visitar el Museu de les Ciències el dissabte 18 de maig es farà entre les persones subscrites a la *newsletter* de la Ciutat de les Arts i les Ciències, per la qual cosa es convida el públic a subscriure’s a este canal d’informació a través del qual coneixerà totes les novetats, es podrà inscriure a activitats i també beneficiar-se d’esta acció promocional. El dilluns 13 de maig es farà el sorteig i es donaran a conéixer les persones guanyadores.

**Tallers gratuïts**

El dissabte 18 de maig es realitzaran dos sessions gratuïtes d’experiments en directe a l’Auditori Santiago Grisolía. L’accés serà lliure fins que es complete l’aforament. Es faran alguns dels experiments i demostracions científiques més espectaculars de ‘La Ciència a escena’ en dos sessions: una de matí a les 12.30 hores i una de vesprada a les 17.00 hores.

Amb esta jornada, la Ciutat de les Arts i les Ciències se suma a la celebració del Dia Internacional dels Museus, organitzada pel Consell Internacional de Museus per a subratllar la importància del paper dels museus al servici de la societat i el seu desenvolupament. Se celebra cada 18 de maig i els museus participants organitzen diferents activitats per a connectar amb el seu públic.

Més informació consultar la [pàgina web de la Ciutat de les Arts i les Ciències](http://www.cac.es/diadelosmuseos ).

Fecha: 02/05/2024